The Roop

**„The Roop“** – poproko grupė iš Vilniaus. Grupę 2014 m. įkūrė Vaidotas Valiukevičius, Robertas Baranauskas ir Mantas Banišauskas. „The Roop“ yra išleidę tris albumus – 2015 m. „To Whom It May Concern“, 2017 m. „Ghosts“ ir 2022 m. „Concrete Flower“, taip pat 2018 m. išleido EP „Yes, I Do“. „The Roop“ turėjo atstovauti Lietuvai 2020 m. „Eurovizijos“ dainų konkurse su daina „On Fire“, bet dėl 2019–20 m. COVID-19 pandemijos renginys buvo atšauktas. Po metų grupė su daina „Discoteque“ vėl laimėjo atranką ir pakartotinai atstovavo Lietuvai 2021 m. „Eurovizijos“ dainų konkurse. Konkurse jie pateko į finalą, ten užėmė 8-ąją vietą. Tai antrasis geriausias Lietuvos rezultatas „Eurovizijoje“ po „LT United“ pasirodymo 2006 m.

## Istorija
„The Roop“ susikūrė 2014 m. lapkričio mėn. Vilniuje. Grupė savo pavadinimą „Roop“ kildina iš senovinio angliško žodžio *to roop*, reiškiančio „šaukti“, „kelti didelį triukšmą“. Visi trys grupės nariai jau turėjo patirties muzikos industrijoje, grupės dainininkas Vaidotas Valiukevičius išbandė save ir aktoriaus rolėje.

Pirmoji publikai pristatyta daina buvo „Be Mine“. Kiek vėliau grupė pristatė dainą „Not Too Late“ su vaizdo klipu, nufilmuotu 360° kampu. Debiutinis albumas „To Whom It May Concern“ įrašų kompanijos „Musica Publica“ išleistas 2015 m. rudenį. 2017 m. rudenį išleido antrąjį albumą „Ghosts“. 2018 m. pasirodė minialbumas „Yes, I Do“ kartu su to paties pavadinimo daina. Grupė yra koncertavusi festivalyje „Positivus“ Latvijoje, taip pat Vokietijoje, Lenkijoje.

2020 m. spalio 15 d. jie pasirašė sutartį su „Warner Music Baltics“.

"The Roop" buvo pasirinkti apšildyti du britų dainininko, dainų autoriaus Edo Sheerano koncertus Dariaus ir Girėno stadione Kaune, vykusius 2024 m. rugpjūčio 3 ir 4 d. 

## „Eurovizijos“ dainų konkursas
„The Roop“ Eurovizijos atrankoje dalyvavo tris kartus. Pirmąjį kartą, 2018 m., grupė dalyvavo su daina „Yes, I Do“. Jie pateko į atrankos finalą ir ten surinko 16 491 balsą (antras aukščiausias reitingas) iš žiūrovų. Taip užėmė trečią vietą. 

„The Roop“ grįžo į atranką 2020 m. su daina „On Fire“. Grupė pateko į finalą ir gavę daugiausiai žiūrovų balsų per visą atrankos istoriją – 50 139 balsus, taip pat daugiausia balų iš komisijos, laimėjo bei įgijo teisę atstovauti Lietuvai 2020 m. „Eurovizijoje“. Deja, konkursas buvo atšauktas dėl 2019–20 m. COVID-19 pandemijos. Keletas šalių surengė alternatyvius konkursus. "The Roop" laimėjo Vokietijoje rengtą alternatyvų konkursą Eurovision 2020 – das deutsche Finale. Oficialaus Eurovizijos fanų klubo OGAE kasmetiniuose prieškonkursiniuose rinkimuose "On Fire" buvo išrinkta geriausia daina.

„The Roop“ apsiprendė tęsti kelią į Euroviziją ir taip dalyvauti 2021 m. atrankoje, šįkart su kūriniu „Discoteque“. Kadangi 2020 m. grupei išvykti į Euroviziją nepavyko, atrankos organizatoriai grupei iškart suteikė bilietą finale. 2021 m. vasario 6 d., surinkę 74 512 žiūrovų balsų ir visų komisijos narių aukščiausius įvertinimus, laimėjo atranką ir užsitikrino dalyvavimą 2021 m. Eurovizijos dainų konkurse, kuris vyko Roterdame. Jie pateko į finalą ir užėmė 8-ąją vietą. Tai antrasis geriausias Lietuvos rezultatas „Eurovizijoje“ po „LT United“ pasirodymo 2006 m.

2025 m. „The Roop“ buvo pakviesti dalyvauti „Eurovizijos“ konkurse Bazelyje svečių teisėmis. Grupė pasirodė specialiame numeryje antrajame pusfinalyje, atlikdami savo dainą „On Fire“. Tai pirmas kartas, kai Lietuvos atstovai yra kviečiami svečių teisėmis pagrindinėje programoje atlikti autorinę dainą. 

2026 m. Jungtinės Karalystės BBC Radio 2 įtraukė „The Roop“ į 70 ikoniškų „Eurovizijos“ atlikėjų sąrašą, skirtą konkurso 70-mečio „Ultimate Eurovision Superstar“ šventei.

## Diskografija

### Albumai

### EP

### Singlai

## Apdovanojimai ir nominacijos

## Išnašos